เจ๊งกันเป็นแถบ!โมนิก้าและทีมงาน
*หลังจากพูดถึงเรื่องแฮปปี้มาเยอะแยะไปหมด วันนี้คงเป็นวันแรกที่ “โมนิก้า” ขอเม้าท์ถึงความผิดพลาดที่ทำให้ผู้คนในแวดวงตลาดหุ้นก่นด่ากันอย่างเมามัน ซึ่งมันมีที่มาที่ไปหลากหลายเรื่องราว เพียงแต่เหตุการณ์ที่เกิดขึ้นกับแต่ละคนอาจหนักบ้างน้อยบ้าง เดี๊ยนในฐานะคนชอบเผือกเรื่องชาวหุ้นเป็นประจำทุกวัน ถึงรู้สึกคันปากทุกครั้ง เมื่อได้ยินข่าวสารอะไรบางอย่างเข้ามานะซีค่ะ
2 ส.ค. 2559

*หลังจากพูดถึงเรื่องแฮปปี้มาเยอะแยะไปหมด วันนี้คงเป็นวันแรกที่ “โมนิก้า” ขอเม้าท์ถึงความผิดพลาดที่ทำให้ผู้คนในแวดวงตลาดหุ้นก่นด่ากันอย่างเมามัน ซึ่งมันมีที่มาที่ไปหลากหลายเรื่องราว เพียงแต่เหตุการณ์ที่เกิดขึ้นกับแต่ละคนอาจหนักบ้างน้อยบ้าง เดี๊ยนในฐานะคนชอบเผือกเรื่องชาวหุ้นเป็นประจำทุกวัน ถึงรู้สึกคันปากทุกครั้ง เมื่อได้ยินข่าวสารอะไรบางอย่างเข้ามานะซีค่ะ
*วันนี้จึงขอเม้าท์มอยด์เรื่องดังกล่าวอย่างเต็มที่ และประเด็นแรกที่ต้องเล่นก่อนใครเพื่อนคงหนีไม่พ้นอาการที่ดัชนีทะยานขึ้นอย่างร้อนแรงตั้งแต่เปิดตลาด พอตกบ่ายกลับอ่อนเป็นขี้ผึ้งลนไฟ ก่อนจะลงเอยด้วยการยืนปิดที่ระดับ 1,512.62 จุด ลบไป 11.45 จุด ด้วยมูลค่า 7.27 หมื่นล้านบาท “โมนิก้า” ถือเป็นการส่งสัญญาณที่ไม่ค่อยดีสักเท่าไหร่ เพราะเป็นการลงแรงแบบมีวอลุ่มนะซี
*หากดูตามตำราจะพบว่า อาการแบบนี้หมายถึงการสาดหุ้นทิ้ง จนไม่มีใครอยากจะเข้าไปรับของ ส่งผลให้หุ้นอ่อนตัวลงไปเรื่อยๆ และการที่กองทุนตัวแสบปรากฏตัวต่อสาธารณชนด้วยการแสดงบท ผู้ร้าย…อุ๊ย…ผู้ขาย เพียงคนเดียวนั้น “โมนิก้า” ถือว่า นี่เป็นปฐมบทการอ่อนตัวลงรอบใหม่ จึงต้องเพิ่มความระมัดระวังในการลงทุนเป็นพิเศษ เพราะดัชนีกำลังจะลงไปทดสอบแนวรับสำคัญทางจิตวิทยาที่บริเวณ 1,500 จุดอีกครั้งนะซี
*ยิ่งเห็นยอดสาดหุ้นออกมาจากตัวแสบมากถึง 3.80 พันล้านบาท โดยที่นักเล่นกลุ่มอื่นๆ พยายามช่วยกันรับของ ยิ่งทำให้เห็นว่า สถานการณ์ของตลาดหุ้นในเดือนนี้ไม่น่าจะราบรื่นเหมือนที่ผ่านมา หลังหุ้นกลุ่มบลูชิพโดนถล่มเรียงหน้าอย่างหนักหน่วง แถมเม็ดเงินจากฝรั่งหัวทองที่เข้ามาในตลาดหุ้นเริ่มกะปริดกะปรอย “โมนิก้า” ก็เลยสัมผัสได้ว่า บรรยากาศมาคุกำลังมาเยือนอีกหนนะคะ
*เหมือนกับเรื่องที่เกิดขึ้นกับอดีตหมอความมือหนึ่งของประเทศไทยอย่าง “โตงเตง” ก็เป็นอีกหนึ่งเหตุการณ์ที่ผู้คนในโลกโซเชียลเข้ามาคอมเม้นท์บน “เฟสบุ๊คข่าวหุ้น” กันอย่างเมามัน พร้อมกับมีการแชร์ข้อความเกี่ยวกับการปิด CTH กันเยอะแยะไปหมด พร้อมกับมีการขุดข้อมูลเก่าๆ ขึ้นมาเม้าท์มอยด์กันอย่างเมามัน ซึ่งบางเหตุการณ์ที่มีการพูดถึง “โมนิก้า” ก็ลืมไปหมดแล้วนะคะ
*โดยหนึ่งในเรื่องที่มีการพูดถึงก็คือดีลเข้าไปประมูลทีวีดิจิตอล ซึ่งตอนนั้นมีการเม้าท์มอยด์กันทั่วคุ้งทั่วแควอย่างสนุกสนานว่า เพื่อเอามาต่อยอดอะไรสักอย่าง! ซึ่งทำให้หุ้นตัวนั้นกระชากขึ้นจาก 0.10 บาท ทะยานขึ้นไปถึง 2 บาท แต่หลังจากนั้นดีลล่มไม่เป็นท่า เพราะทนายหัวหมอยกเลิกดีลง่ายๆ ซึ่งเหมือนกับเหตุการณ์ของหุ้นอีกหนึ่งตัว (T T) ก็เพิ่งโดนกระทำไปเมื่อเร็วๆ นี้
*สำหรับเนื้อหาใจความที่เด็กหนุ่มรายล่าสุดโดนขรัวเฒ่ากระทำอย่างแสบสัน มันก็เริ่มต้นจากดีลลักษณะดังกล่าว พอทำไปทำมากันได้ระยะหนึ่ง ก็ออกตัวล้อปัดว่า ผมทำอะไรตรงไปตรงมา! หากไม่ใช่อย่างที่เคยพูดคุยกันไว้ พ่อเฒ่าไม่สามารถยอมรับได้ “โมนิก้า” ถึงอยากให้แฟนคลับย้อนกลับไปดูปัญหาการฟ้องร้องกับเจ้าของค่ายเพลงที่อยู่แถวอโศกเมื่อไม่นานมานี้…มันเกี่ยวโยงกับพฤติกรรมของพ่อเฒ่ารายนี้ขนาดไหน?…อิอิอิ
*เม้าท์ถึงเรื่องร้อนๆ ขึ้นมาทั้งที “โมนิก้า” ขอไปต่อที่เรื่องของ FSMART หลังจากโดนแฟนบอลช้างศึกรุมด่าถึงระบบการจองตั๋วบอลมีปัญหาได้ไม่ทันไร “บิ๊กอ๊อด” ก็รีบออกมาปัดสวะให้พ้นตัวในทันที ซึ่งเป็นคุณลักษณะพิเศษของคุณพี่ ซึ่งยากจะหาใครลอกเลียนแบบได้ พร้อมกับแสดงอาการขู่ฟ่อๆ อย่างหนักหน่วงว่า เดี๋ยวจะยกเลิกสัญญากับผู้ให้บริการรายนี้ หากไม่สามารถเปิดระบบให้จองตั๋วได้นั้น…มันทำได้จริงเหรอ?
*เนื่องจากในแวดวงผู้เข้าร่วมประมูลขายตั๋วออนไลน์ มีการพูดพาดพิงถึงคณะกรรมการบางท่านในสมาคมฟุตบอลแห่งประเทศไทย ค่อนข้างมีสายสัมพันธ์ที่ดีกับผู้ให้บริการรายนี้ “โมนิก้า” จึงสงสัยถึงท่าทีของอดีตบิ๊กสีกากีรายนี้ขึ้นมาตะหงิดๆ ผนวกกับพวกแมงลือเริ่มเม้าท์ถึงบริษัทที่เข้าไปเกี่ยวข้องกับบิ๊กคนนี้ ต่างประสบกับชะตากรรมที่ไม่ค่อยดีสักเท่าไหร่ เดี๊ยนถึงเกรงว่า เข้าแก๊งไหน…หัวหน้าตายหมดนะซี
*อีกหนึ่งเรื่องที่อยากจะเม้าท์คงเป็นรายการ short sell  ซึ่งกูรูที่เกี่ยวข้องกับตลาดหุ้นต่างชี้นิ้วไปยังกองทุนตัวแสบกันอย่างถ้วนหน้า พร้อมกับให้ความเห็นเรื่องฟันด์โฟลว์ไม่ได้ยี่หระกับเรื่องดังกล่าวสักเท่าไหร่ก็จริง แต่แมงเม่าอย่างเราๆ ท่านๆ ควรจะรับรู้ถึงสิ่งผิดปกติที่กำลังจะเกิดขึ้น เพื่อจะได้รับมือกับเหตุการณ์ที่จะเกิดขึ้นได้อย่างทันท่วงที…ทราบแล้วบอกต่อด้วยนะคะ